TFG ตั้งเป้ารายได้ปี63โต15% รับความต้องการเนื้อสัตว์พุ่ง หนุนส่งออกไก่ไปจีนแตะ1.5หมื่นตัน
TFG ตั้งเป้ารายได้ปี63โต15% รับความต้องการเนื้อสัตว์พุ่ง หนุนส่งออกไก่ไปจีนแตะ1.5หมื่นตัน
12 ธ.ค. 2562

นายเพชร นันทวิสัย รองประธานสายงานฟาร์มและพัฒนาคุณภาพ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า บริษัทตั้งเป้ารายได้ปี 63 เติบโต 15% จากปีนี้ที่คาดจะทำได้ใกล้เคียงกับปีก่อนที่ 2.84 หมื่นล้านบาท หลังจากช่วง 9 เดือนแรกของปีนี้ทำรายได้ 2.16 หมื่นล้านบาท
สำหรับการเติบโตของรายได้ในปีหน้าเป็นผลมาจากตลาดทั้งในและต่างประเทศยังมีความต้องการบริโภคไก่และสุกรค่อนข้างสูง และแนวโน้มราคาก็ปรับตัวดีขึ้นจากซัพพลายที่น้อยลง ซึ่งบริษัทมีโอกาสส่งออกไก่ดิบไปยังประเทศจีนมากขึ้น คาดปริมาณเพิ่มเป็น 15,000 ตัน/ปี จากปัจจุบันอยู่ที่ 5,000-6,000 ตัน/ปี
ขณะเดียวกัน บริษัทยังมีแผนขยายตลาดไก่ปรุงสุกไปยังประเทศญี่ปุ่นด้วย เนื่องจากมีอัตรากำไร (มาร์จิ้น) มากกว่า 10% ซึ่งนับเป็นระดับที่ดี และยังคาดว่าการผลิตไก่ปรุงสุกจะสามารถถึงจุดคุ้มทุนได้ในปีหน้าหลังจากดำเนินการมาเป็นปีที่สอง
ส่วนธุรกิจอาหารสัตว์และอื่น ๆ นั้น บริษัทมีแผนจะจำหน่ายอาหารสัตว์ไปยังบริษัทนอกเครือ TFG มากขึ้น จากปัจจุบันที่มีการผลิตใช้เองราว 70% และจำหน่ายให้กับบริษัทนอกเครือ 30% โดยปีหน้าตั้งเป้าธุรกิจดังกล่าวจะเติบโตราว 15%
ขณะที่สัดส่วนรายได้ของ TFG ในปีหน้าจะมาจากธุรกิจไก่ 50%, ธุรกิจสุกร 30% และอีก 20% เป็นธุรกิจอาหารสัตว์และอื่นๆ โดยเป็นการส่งออกประมาณ 30% และการขายในประเทศ 70% ขณะที่บริษัทตั้งเป้าส่งออกไก่ดิบเพิ่มเป็น 60,000 ตันในปี 63 จากปัจจุบันอยู่ที่ปีละ 50,000 ตัน และไก่ปรุงสุกเพิ่มเป็น 12,000 ตัน จากปัจจุบันอยู่ที่ปีละ 5,000 ตัน
โดยบริษัทวางงบลงทุนในปี 63 ไว้ที่ 2.0-2.5 พันล้านบาทเพื่อก่อสร้างโรงงานอาหารสัตว์ (Feed) ที่ อ.กบินทร์บุรี จ.ปราจีนบุรี, โรงชำแหละสุกร หรือโรงแปรรูปสุกร และขยายฟาร์มสุกร จำนวน 6 ฟาร์ม คาดว่าจะช่วยเพิ่มกำลังการผลิตอย่างละ 10% จากปัจจุบันที่มีกำลังการผลิตโดยรวม แบ่งเป็นไก่ดิบ 4 แสนตัน/ปี, ไก่สุก 5,000 ตัน/ปี และหมูดิบ 1 แสนตัน/ปี